ธปท.เผยส่งออกดีขึ้นสินค้าไปนอกขยายตัวเพิ่ม
ธปท.เผยภาวะเศรษฐกิจเดือนต.ค.ปีนี้ปรับดีขึ้นเกือบทุกด้าน โดยเฉพาะส่งออกสินค้าไปยุโรป สหรัฐฯ และอาเซียนขยายตัวเพิ่มขึ้น
28 พ.ย. 2557

ธปท.เผยภาวะเศรษฐกิจเดือนต.ค.ปีนี้ปรับดีขึ้นเกือบทุกด้าน โดยเฉพาะส่งออกสินค้าไปยุโรป สหรัฐฯ และอาเซียนขยายตัวเพิ่มขึ้น 
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในเดือนตุลาคมที่ผ่านมามีทิศทางปรับตัวดีขึ้นเกือบทุกสาขา การบริโภค การลงทุนการท่องเที่ยวโดยเฉพาะอย่างยิ่งในภาคการส่งออกสินค้า ที่ในเดือนนี้ขยายตัวเพิ่มขึ้นชัดเจนในเกือบทุกหมวดสินค้า โดยเฉพาะคำสั่งซื้อสินค้าจากสหรัฐ ยุโรป และอาเซียนที่ปรับดีขึ้น แต่ส่งออกไปยุโรปที่เร่งขึ้น ดีขึ้น เพราะมีปัจจัยชั่วคราวเรื่องจะยกเลิกสิทธิประโยชน์ทางภาษี(จีเอสพี)ที่ให้กับไทยในปีหน้า ทำให้ยุโรปเร่งนำเข้าหนุนส่งออกเร่งขึ้น ทำให้เดือนนี้ส่งออกขยายตัวที่ 4.1% เพิ่มขึ้นจากเดือนก่อนที่ 2.2%
 “แต่การส่งออกพึ่งดีขึ้นเดือนเดียว ยังบอกไม่ได้ว่าจะทำให้การส่งออกโดยรวมในไตรมาส 4 ปีนี้ และส่งออกปีนี้ทั้งปีที่คาดไว้ที่ 0% ปรับดีขึ้นหรือไม่ ยังต้องติดตามดูว่าส่งออกจะโตต่อเนื่องได้แค่ไหน เพราะส่งออกยุโรปที่ดีขึ้นส่วนหนึ่งเป็นผลจากปัจจัยชั่วคราว จากจีเอสพี อย่างไรก็ดีส่งออกอาเซียน่าจะดีต่อเนือง แต่แนวโน้มส่งออกที่ดีขึ้นทำให้ความเสี่ยงที่ส่งออกทั้งปีจะโตต่ำกว่าคาดมีน้อยลง” นางรุ่งกล่าว
ทั้งนี้ ด้านเสถียรภาพในประเทศโดยรวมอยู่ในเกณฑ์ดี อัตราการว่างงานอยู่ในระดับต่ำต่อเนื่อง อัตราเงินเฟ้อลดลงตามราคาอาหารสดและพลังงาน ขณะที่เสถียรภาพต่างประเทศ ดุลบัญชีเดินสะพัดเกินดุล จากการเกินดุลของดุลการค้าและดุลบริการและเงินโอน ช่วยชดเชยการขาดดุลจากเงินทุนเคลื่อนย้ายไหลออกไปลงทุนในต่างประเทศได้